## Pravilnik o provedbi modela potpore dohotku

### NN 2/2005 (4.1.2005.), Pravilnik o provedbi modela potpore dohotku

# ministarstvo poljoprivrede, šumarstva i vodnoga gospodarstva

20

Na temelju članka 49. stavka 3.
Zakona o državnoj potpori u poljoprivredi, ribarstvu i šumarstvu (»Narodne
novine«, br. 87/02, 117/03 i 82/04), ministar poljoprivrede, šumarstva i vodnoga
gospodarstva donosi

## PRAVILNIK

### o provedbi modela potpore dohotku

Članak 1.

(1) Ovim se Pravilnikom
propisuje način i postupak ostvarivanja potpore dohotku nekomercijalnim
poljoprivrednim gospodarstvima (u daljnjem tekstu: potpora dohotku).

(2)
Obrazac zahtjeva za potporu dohotku s uputama za njihovo ispunjavanje i tablica
sastavni su dio ovog Pravilnika.

Članak
2.

U
smislu ovoga Pravilnika pojedini izrazi imaju sljedeće značenje:

1.*Članovi seljačkog gospodarstva ili obiteljskog poljo­priv­red­nog gospodarstva*
su punoljetni članovi istog kućanstva koji imaju prebivalište na istoj adresi,
bave se stalno ili povremeno radom na gospodarstvu, a upisani su kao članovi
gospodarstva u Upisnik seljačkog gospodarstva ili obiteljskog poljoprivrednog
gospodarstva (u daljnjem tekstu: Upisnik).

2.
*Korisnik mirovine kao poljoprivrednik* je osoba koja je do umirovljenja
bila osiguranik mirovinskog osiguranja poljoprivrednika pri Hrvatskom zavodu za
mirovinsko osiguranje.

3. *Nezaposlen član ili
nositelj poljoprivrednog gospodarstva* je osoba koja se u trenutku
podnošenja zahtjeva vodi u evidenciji nezaposlenih pri Hrvatskom zavodu za
zapošljavanje.

Članak 3.

(1) Zahtjev za potporu dohotku
podnosi se jednom godišnje od 1. do 31. prosinca tekuće godine za sljedeću
godinu na Obras­cu Zahtjeva za potporu dohotku *(Obrazac ZPD)*, Uredu
državne uprave u županiji ili upravnom tijelu Grada Zagreba (u daljnjem tekstu:
Ured) u kojem je poljoprivredno gospodarstvo upisano u Upisnik.

(2) Iznimno se zahtjev za
potporu dohotku u 2005. godini podnosi od 1. prosinca 2004. do 28. veljače
2005. godine.

Članak 4.

(1) Uvjeti za ostvarivanje
potpore dohotku I. skupine jesu:

• upis u Upisnik seljačkog
gospodarstva ili obiteljskog poljoprivrednog gospodarstva,

• pravodobno podnošenje zahtjeva
za potporu dohotku,

• najmanje tri proizvodne
jedinice ukupnog obujma poslovanja nekomercijalnog poljoprivrednog
gospodarstva,

• korištenje maksimalno 5 ha
poljoprivrednog zemljišta,

• osoba za koju se zahtjev
podnosi mora imati u trenutku podnošenja zahtjeva status osiguranika
mirovinskog osiguranja u svojstvu poljoprivrednika za nositelja ili člana
nekomercijalnog gospodarstva, te najmanje 50 godina života za žene, odnosno 55
godina za muškarce.

(2) Uvjeti za ostvarivanje
potpore dohotku II. skupine jesu:

• upis u Upisnik seljačkog
gospodarstva ili obiteljskog poljoprivrednog gospodarstva,

• pravodobno podnošenje zahtjeva
za potporu dohotku,

• najmanje tri proizvodne
jedinice ukupnog obujma poslovanja nekomercijalnog poljoprivrednog
gospodarstva,

• korištenje maksimalno 5 ha
poljoprivrednog zemljišta,

• nositelj ili najmanje jedan
član na gospodarstvu za koje se zahtjev podnosi mora biti u trenutku podnošenja
zahtjeva korisnik mirovine kao poljoprivrednik ili nezaposlen ili imati status
osiguranika mirovinskog osiguranja u svojstvu poljoprivrednika.

Članak 5.

Uz zahtjev za potporu dohotku I.
skupine prilaže se potvrda Hrvatskog zavoda za mirovinsko osiguranje o statusu
osiguranika individualnog poljoprivrednika (ne starija od 30 dana) za svaku
osobu, nositelja ili člana na poljoprivrednom gospodarstvu, za koju se zahtjev
podnosi.

Članak
6.

Uz
zahtjev za potporu dohotku II. skupine poljoprivredno gospodarstvo prilaže za
jednu osobu, nositelja ili člana na poljoprivrednom gospodarstvu, jedan od
sljedećih dokaza:

•
potvrda Hrvatskog zavoda za mirovinsko osiguranje o ostvarenoj mirovini u
svojstvu poljoprivrednog osiguranika (ne starija od 30 dana)

•
potvrda Hrvatskog zavoda za zapošljavanje da se osoba vodi u evidenciji
nezaposlenih (ne starija od 30 dana)

•
potvrda Hrvatskog zavoda za mirovinsko osiguranje o statusu osiguranika –
individualnog poljoprivrednika (ne starija od 30 dana).

Članak
7.

(1)
U postupku rješavanja zahtjeva Ured će rješenjem utvrditi ispunjavanje uvjeta
za I ili II skupinu potpore dohotku, a podat­ke unijeti u Upisnik.

(2)
Jedan primjerak rješenja iz stavka 1. ovoga članka dostav­lja se Hrvatskom
stočarskom centru radi pravovremenog evi­den­tiranja nekomercijalnih
gospodarstava u bazi poticaja u stočarstvu.

(3)
U slučaju da tijekom godine korisnik potpore dohotku I skupine ostvari pravo na
mirovinu, gospodarstvo je dužno izvi­jestiti Ured o nastaloj promjeni u roku 15
dana od nastanka promjene (dostavom preslike rješenja o mirovini ili u slučaju
smrti dostavom preslike smrtnog lista).

(4)
Ministarstvo će obustaviti daljnje isplate potpore dohotku za korisnika iz
stavka 3. ovoga članka, te zatražiti povrat ispla­ćene potpore dohotku za
razdoblje nakon tromjesečja u kome je nastala promjena iz stavka 1. ovoga
članka.

Članak
8.

(1)
Za izračun ukupnog obujma poslovanja nekomercijalnog poljoprivrednog
gospodarstva poljoprivredno zemljište se prijav­ljuje na Obrascu koji izdaje
Ured *(Obrazac broj 1)*.

(2)
Ukoliko u trenutku upisa poljoprivredno zemljište nije pod određenom kulturom u
obrazac iz stavka 1. ovoga članka se upisuje površina pod poljoprivrednom
kulturom koja se uzgaja ili se namjerava sijati/saditi u narednoj godini (svi
poljoprivredni usjevi osim planiranih višegodišnjih nasada).

(3)
Pri izračunu ukupnog obujma poslovanja poljoprivrednog gospodarstva uzet će se
u obzir broj i kategorije stoke u trenutku podnošenja zahtjeva za potporu
dohotku prijavljeni na Obrascu koji mora biti potvrđen od nadležne službe
Hrvatskog stočarskog centra *(Obrazac ZPD list 2.)*.

Članak
9.

Pri
izračunu ukupnog obujma poslovanja nekomercijalnog poljoprivrednog gospodarstva
pojedini izrazi imaju sljedeće zna­čenje:

1.
žitarice jesu pšenica, raž, pšeno-raž, pivarski i stočni je­čam, kukuruz, zob i
ostale žitarice (heljda, sirak, proso),

2.
uljarice jesu soja, suncokret, uljana repica i ostale uljarice (ricinus, mak,
gorušica, uljne tikve),

3.
povrće jest rajčica, paprika, krastavac, luk, mrkva, pastrnjak, peršin, kupus,
cikla, grah, grašak, bob, češnjak, poriluk, tikva, tikvice, blitva, špinat,
kelj, korabica, salata, patlidžan, jagode, dinje i lubenice te ostalo povrće i
njihove presadnice (sve nespomenuto jednogodišnje lisnato, korijenasto,
gomoljasto, plodovito, lukovičasto i mahunasto povrće, šparoga, artičoka),

4.
vinograd je nasad plemenite vinove loze u kojemu broj trsova zadovoljava
minimum naveden u tablici,

5.
voćnjak je nasad pojedine voćne vrste I. i II. skupine prema Zakonu o državnoj
potpori u poljoprivredi, ribarstvu i šumarstvu (u daljnjem tekstu: Zakon) te
ostalih nespomenutih voćnih vrsta ako broj stabala, ovisno o podlozi,
zadovoljava minimum naveden u tablici,

6.
stablo masline jest kultivirano stablo na kojem se provode primjerene
agrotehničke i pomotehničke mjere dobre proizvodne prakse maslinarstva,

7. nasad hmelja je nasad čiji broj
biljaka zadovoljava minimum naveden u tablici,

8.
nasad lavande je nasad čiji broj biljaka zadovoljava minimum naveden u tablici,

9. ljekovito bilje jest menta, kamilica, kadulja,
majčina du­ši­ca, mažuran, matičnjak, bosiljak, ruta, pelin, ružmarin, kim,
kopar, anis, korijander, buhač i ostalo ljekovito, aromatično i začinsko bilje,

10. sjemenski usjevi jesu usjevi poljoprivrednog
sjemena I. i II. skupine prema Zakonu, ostalo nespomenuto sjeme žitarica,
uljarica, industrijskog i krmnog bilja i povrća te rasadnici za proiz­vodnju
sadnica voćnih vrsta, loznih cjepova, sadnica maslina i sadnica ukrasnog bilja,

11. ostali poljoprivredni usjevi jesu krmno bilje
(kukuruz za silažu, stočni kelj, stočni grašak, stočni sirak, djetelina,
lucerna, djetelinsko-travna smjesa, travno-djetelinska smjesa, travna smjesa,
trave, grahorica, stočna repa, stočna rotkva, postrna repa, krmna repica,
lupine i ostalo krmno bilje), tekstilno bilje (konoplja, lan), cikorija i
cvijeće.

Članak 10.

(1) Inspekcijski nadzor nad nekomercijalnim
poljoprivrednim gospodarstvima provodi poljoprivredna inspekcija.

(2) Inspekcijski nadzor obuhvaća kontrolu na terenu
odre­đenog broja nekomercijalnih poljoprivrednih gospodarstava, a može se
provoditi prije i nakon isplata potpore.

(3) Inspekcijskim nadzorom nekomercijalnih
poljoprivrednih gospodarstava tijekom jedne godine mora biti obuhvaćeno
najmanje 5 % gospodarstava koja su podnijela zahtjev za potporu dohotku I. i
II. skupine.

Članak
11.

(1) Potpora dohotku I. skupine isplaćuje se tromjesečno.

(2) Potpora dohotku II. skupine isplaćuje se jednom
godiš­nje.

Članak
12.

(1)
Stupanjem na snagu ovog Pravilnika prestaju važiti od­red­be kojima se uređuje
potpora dohotku u Pravilniku o načinu i uvjetima provedbe modela poticanja
proizvodnje, modela potpore dohotku i programa očuvanja hrvatskih izvornih i
zaštićenih pasmina (»Narodne novine«, broj 11/03, 63/03, 86/03, 124/03, 156/03,
20/04, 42/04, 54/04, 91/04, 150/04).

(2)
Zahtjevi podneseni prema odredbama Pravilnika iz stav­ka 1. ovoga članka riješit
će se sukladno odredbama ovoga Pravil­nika.

Članak
13.

Ovaj
Pravilnik stupa na snagu danom objave u »Narodnim novinama«.

Klasa: 011-02/04-01/113
Urbroj: 525-1-04-1
Zagreb, 22. prosinca 2004.

Ministar poljoprivrede,
šumarstva i vodnoga gospodarstva
**Petar** **Čobankovi****ć,** v. r.

if !supportEmptyParas endif

if !supportEmptyParas endif

|  |  |  |
| --- | --- | --- |
| **Šifra** | **Vrsta** | **kom/ha** |
| **kultura** | if !supportEmptyParas endif | if !supportEmptyParas endif |
| 0803 | lavanda | 3000 |
| 1501 | plemenita loza – vinski kultivari | 3000 |
| 1502 | plemenita loza – stolni kultivari | 2000 |
| 1601 | jabuka na sjemenjaku | 200 |
| 1602 | jabuka na MM 106 | 500 |
| 1603 | jabuka na M9 | 1800 |
| 1604 | kruška na sjemenjaku | 300 |
| 1605 | kruška na dunji | 1250 |
| 1606 | mandarina | 1000 |
| 1607 | kupina | 2500 |
| 1608 | malina | 4000 |
| 1609 | kiwi | 500 |
| 1610 | limun | 500 |
| 1611 | naranča | 800 |
| 1612 | breskva | 500 |
| 1613 | nektarina | 500 |
| 1614 | marelica | 280 |
| 1615 | trešnja na Prunus avium | 120 |
| 1616 | trešnja na Prunus mahaleb | 150 |
| 1617 | trešnja na Colt | 500 |
| 1618 | trešnja na Gissela | 1000 |
| 1619 | višnja | 300 |
| 1620 | šljiva | 300 |
| 1621 | orah | 100 |
| 1622 | badem | 200 |
| 1623 | lijeska | 300 |
| 1624 | kesten | 150 |
| 1625 | smokva | 200 |
| 1626 | rogač | 100 |
| 1627 | šipak | 300 |
| 1628 | crni i crveni ribiz | 2500 |
| 1629 | ogrozd | 2000 |
| 1700 | maslina | 150 |
| 2001 | hmelj | 3500 |

if !supportEmptyParas endif

if !supportEmptyParas endif

![](dodatni/354391.gif)
![](dodatni/354392.gif)
![](dodatni/354393.gif)

Pravilnik, NN 2/2005-20